ਲਾਰੀਸਾ ਬਾਕੁਰੋਵਾ
ਲਾਰੀਸਾ ਐਂਜਲਾ ਬਾਕੁਰੋਵਾ ( Ukrainian: Лариса Бакурова, ਚੀਨੀ: 李瑞莎; ਪਿਨਯਿਨ: Lǐ Ruìshā; ਜਨਮ 21 ਫਰਵਰੀ, 1985) ਇੱਕ ਯੂਕਰੇਨੀਅਨ ਪੈਦਾਇਸ਼ ਤਾਈਵਾਨੀ ਅਦਾਕਾਰਾ ਅਤੇ ਮਾਡਲ ਹੈ। ਆਪਣੀ ਮਾਡਲਿੰਗ ਦੇ ਰੁਝੇਵਿਆਂ ਤੋਂ ਇਲਾਵਾ ਉਹ ਤਾਈਵਾਨੀ ਨਾਟਕ 'ਦੇ ਕਿਸ ਅਗੇਨ' ਅਤੇ ਫ਼ਿਲਮ 'ਡੌਂਟ ਗੋ ਬ੍ਰੇਕਿੰਗ ਮਾਈ ਹਰਟ' ਦੀ ਸਹਿਯੋਗੀ ਭੂਮਿਕਾ ਵਿਚ ਦਿਖਾਈ ਦਿੱਤੀ। ਸਾਲ 2012 ਵਿਚ ਬਾਕੁਰੋਵਾ ਨੇ ਡੀਜੇ ਚੇਨ ਯਿਨ-ਜੰਗ ਦੁਆਰਾ ਨਿਰਦੇਸ਼ਤ ਫ਼ਿਲਮ 'ਯੰਗ ਡੂਡਜ਼' ਵਿਚ ਅਭਿਨੈ ਕੀਤਾ। ਬਾਕੁਰੋਵਾ 3-15 ਸਾਲ ਦੀ ਉਮਰ ਤੋਂ ਇੱਕ ਪੇਸ਼ੇਵਰ ਰਿਦਮਿਕ ਜਿਮਨਾਸਟ ਸੀ ਅਤੇ ਉਸਨੇ ਕਈ ਰਾਸ਼ਟਰੀ ਮੁਕਾਬਲੇ ਜਿੱਤੇ। ਉਹ 18 ਸਾਲ ਦੀ ਉਮਰ ਵਿਚ ਮਿਸ ਕੀਵ ਸੀ। ਬਾਕੁਰੋਵਾ ਓਡੇਸਾ ਨੈਸ਼ਨਲ ਇਕਨਾਮਿਕਸ ਯੂਨੀਵਰਸਿਟੀ ਦੀ ਗ੍ਰੈਜੂਏਟ ਹੈ, ਜਿੱਥੇ ਉਸਨੇ ਅਰਥ ਸ਼ਾਸਤਰ ਵਿੱਚ ਮਾਸਟਰ ਦੀ ਡਿਗਰੀ ਪ੍ਰਾਪਤ ਕੀਤੀ ਹੈ। 2013 ਵਿੱਚ ਬਾਕੁਰੋਵਾ ਨੇ ਤਾਈਵਾਨ ਸਥਾਈ ਨਿਵਾਸੀ ਸਰਟੀਫਿਕੇਟ ਪ੍ਰਾਪਤ ਕੀਤਾ ਅਤੇ ਨੈਚੁਰਲਾਈਜ਼ੇਸ਼ਨ ਪ੍ਰਕਿਰਿਆ ਦੀ ਸ਼ੁਰੂਆਤ ਕੀਤੀ। ਉਸ ਨੇ 2015 ਵਿਚ ਤਾਈਵਾਨੀ ਨਾਗਰਿਕ ਨਾਲ ਵਿਆਹ ਕੀਤਾ ਅਤੇ ਸਾਲ 2016 ਵਿਚ ਇਕ ਧੀ ਨੂੰ ਜਨਮ ਦਿੱਤਾ। 24 ਜਨਵਰੀ, 2019 ਵਿਚ ਬਾਕੁਰੋਵਾ ਯੂਕਰੇਨ ਮੂਲ ਦੀ ਸਭ ਤੋਂ ਪਹਿਲੀ ਤਾਈਵਾਨ ਦੀ ਨਾਗਰਿਕ ਬਣ ਗਈ, ਜਿਸ ਲਈ ਉਸ ਨੂੰ ਯੂਕਰੇਨੀਅਨ ਨਾਗਰਿਕਤਾ ਛੱਡਣ ਲਈ ਇੱਕ ਲੰਬੀ ਪ੍ਰਕਿਰਿਆ ਦੀ ਜ਼ਰੂਰਤ ਸੀ ਕਿਉਂਕਿ ਯੂਕਰੇਨ ਦੀ ਤਾਈਵਾਨ ਵਿੱਚ ਕੌਂਸਲੇਟ ਨਹੀਂ ਹੈ।